Á túb Dávid a ngátúb á Nayoth yǎ Rama, ńdɔ a ngázu kwí ábə Yonathán, nyé ai nyé nâ: “Mə̌ bɔ̄ ésōá dzé ? Zǎ évǔsu, zǎ ńsə́m mābɔ̄ ésōá naa á dzəŋ nâ a vaa ma enyiŋ ? 2Yonathán nyé ai nyé nâ: “Vǎga ǹtsogán tē á ńnə̄m wóe ! Wǎyǐ kig wú, tará á sə́ kig dzǎm bɔ̌ tɔ m̀fǎŋ dzóm tɔ mǎn dzóm təge mə tám kad. Yə və édí étām ńdɔ tará ā sɔli ma ? Édílī lâyǐ kig yénán.” 3Dávid a fɛdə́ naa: “Ésōá a yəm m̀bəŋ nâ: mə ngáyén mvɔ̄m á mís móe, ású tē ā dzó naa: Tə Yonathán a yəm nálā a zǎ bī mīńtyé á ńnə̄m.” 4Yonathán nyé ai Dávid nâ: “Ǹnə́m wóe wátām dzé naa ngə́ mabɔ wa ?” 5Dávid nyé ai Yonathán nâ: “Mətíé mə́ ngɔn mə́ nə okídí. Makad tɔbɔ ai ǹkúkúmá á təbə́le amǒs tē. Váá tə̄ ma ngul nâ mə́ tâm kə́ tɔbɔ áfūb a kələ kwí ngōgógóle. 6Ngə́ ésōá ā sɔ̄g mā, o kadá nyé nâ: “Dávid ǎ dzāí ma ngul nə́ a tâm kpál á dzāl díé, a Bɛ́telehɛ́m, amú yə̄ nâ mətúnuŋa mə́ ḿbú mábɔɔban wé ású áyóm díé ásə.” 7Ngə́ ā yālán nâ: “M̀bəŋ, o yəmə nâ étúgā dzóe é nə mvɔí, ngə́ ā liŋan, o yəmə naa ǹtól ámalá ó tsígiban yǎ ású áwú dáma. 8Kudú tə́ étúgā dzóē ngɔ́l, amú ó ngábɔ̄ nâ amvóé Ńtondôbə lə́ lad bíā wa, ngə́ mvéndé é nə ma á nyɔ́l, wǎmēn wé mā, o bə́ tə́ ma kalan ésōá.” 9Yonathán nyé nâ: “Vǎga ǹtsogán tē á ńnə̄m. Yə mə nə fɔ́ɔ́ dzǎm bɔ̌ naa mə yəmə nâ tará ā váŋ yǎ nə́ a wé wā, mə tɔá wā dɔ́ təge kad ?” 10Dávid nyé nâ: “Zá ā yi ma kad, ngə́ ésōá ā bɔ̄ wa ayɔ́g ású dáma ?” 11Yonathán nyé ai Dávid nâ: “Zǎ bī kə áfūb.” Ńdɔ̄ bɔ́ bə́bɛ̄ bə́ ngákə áfūb. 12Yonathán nyé ai Dávid nâ: “Sɔŋ və Ǹtondôbə, Zambá Ísraɛ̂l ! Mayi sóŋ ńtsogán tārá ókīdí ai ódzān, ngə́ mə̄ yén ó tɔ̄á ḿbəŋ ású dóe, mə lómó wa m̀bándá.”